കെഎസ്ആര്ടിസി ബസ് സ്റ്റാന്റില് മദ്യവില്പ്പന ശാലകള് തുടങ്ങണമെന്നത് മന്ത്രിയുടെ വ്യാമോഹം : എതിര്പ്പ് പ്രകടിപ്പിച്ച് കെസിബിസി തിരുവനന്തപുരം : കെഎസ്ആര്ടിസി ബസ് സ്റ്റാന്റില് ബിവറേജസ് ഔട്ട്ലെറ്റ് തുടങ്ങാനുള്ള തീരുമാനത്തെ ശക്തമായി എതിര്ത്ത് കെസിബിസിയുടെ മദ്യവിരുദ്ധ സമിതി. മദ്യവില്പ്പനശാലകള് തുടങ്ങാമെന്നത് ഗതാഗതവകുപ്പ് മന്ത്രി ആന്റണി രാജുവിന്റെ വ്യാമോഹം മാത്രമാണെന്ന് മദ്യ വിരുദ്ധ സമിതി പ്രസിഡന്റ് പ്രസാദ് കുരുവിള പറഞ്ഞു. മദ്യത്തിന്റെ ഉപയോഗം കുറയ്ക്കാനുള്ള നീക്കം ഒരു ഭാഗത്ത് നടക്കുമ്ബോള് മദ്യവിതരണം സുഗമമാക്കാനുള്ള നീക്കം സര്ക്കാരിന്റെ ഭാഗത്തുനിന്ന് ഉണ്ടാവുന്നത് ശരിയല്ല. ഗതാഗതവകുപ്പ് മന്ത്രിയുടെ നീക്കം കണ്ടാല് ചങ്ങലയ്ക്കും ഭ്രാന്ത് പിടിച്ചോ എന്ന് തോന്നിപ്പോകും. കെഎസ്ആര്ടിസി ബസ് സ്റ്റാന്റില് ബിവറേജസ് ഔട്ട്ലെറ്റുകള് തുടങ്ങാനുള്ള നീക്കത്തെ എന്ത് വിലകൊടുത്തും ചെറുക്കും. മദ്യം വാങ്ങാനെത്തുന്നവര് സ്ത്രീകള്ക്കും കുട്ടികള്ക്കും ഭീഷണിയാണ്. പ്രശ്നസാദ്ധ്യതാ മേഖലയായി മാറുമ്ബോള് യാത്രക്കാര് കെഎസ്ആര്ടിസിയെ ഉപേക്ഷിക്കും. കെഎസ്ആര്ടിസി സാമൂഹ്യവിപത്തിനെ മാടിവിളിക്കുന്നത് ദീപസ്തംഭം മഹാശ്ചര്യം നമുക്കും കിട്ടണം പണം എന്ന ലക്ഷ്യത്തിനുവേണ്ടി മാത്രമാണന്നും കെസിബിസി വ്യക്തമാക്കി. കെഎസ്ആര്ടിസി ബസ് സ്റ്റാന്റുകളില് മദ്യവില്പ്പന ശാലകള് തുറക്കാമെന്ന് ഗതാഗത മന്ത്രി ആന്റണി രാജു നേരത്തെ വ്യക്തമാക്കിയിരുന്നു. കെഎസ്ആര്ടിസി കോംപ്ലക്സില് കടമുറികള് ഒഴിഞ്ഞു കിടക്കുന്നതിനാല് കെഎസ്ആര്ടിസി അധികൃതര് തന്നെയാണ് നിര്ദ്ദേശം മുന്നോട്ട് വെച്ചത്. മദ്യം വാങ്ങാനെത്തുന്നയാളുകള്ക്ക് കൂടുതല് സൗകര്യം ഒരുക്കിക്കൊടുക്കണമെന്ന ഹൈക്കോടതി നിര്ദ്ദേശമനുസരിച്ചായിരുന്നു തീരുമാനം. ബെവ്കോയുടെ വാടക കിട്ടുന്നതിനു പുറമേ ബസ് യാത്രക്കാരുടെ എണ്ണം കൂടുമെന്ന മെച്ചവും കെഎസ്ആര്ടിസിക്ക് ഉണ്ടാകുമെന്നാണ് ഗതാഗത വകുപ്പിന്റെ കണക്കുകൂട്ടല്.